汲水門大橋

汲水門大橋，又叫汲水門橋，係香港8號幹線青嶼幹線嘅一部份，長430米，連引道全長820米，橫跨汲水門，連埋馬灣同大嶼山青洲仔半島。車速限每小時80公里。佢駁住青馬大橋，係市區唯一去大嶼山、赤鱲角香港國際機場嘅車路。

條橋曾經係世界最長嘅行車鐵路兩用斜拉橋。直至2000年，先至俾駁住丹麥同瑞典、長490米嘅厄勒海峽大橋過咗。

汲水門大橋個橋面，離海面47米，橋塔高150米。佢用咗4800公噸鋼，73000立方米石屎。1992年12月21號動工，雙層設計，上層係快速公路，雙程分隔，各有三線，下層有蓋，係港鐵鐵路，畀兩條綫行，機場快綫同東涌綫，另外下層重有兩條緊急用嘅單線行車路。條橋使咗港幣16.43億。

資料 
主跨：430米
總長：820米
橋塔高度：150米
淨高橋底通航：47米
設計及建造期：54個月

錨錠 
拉索嘅鋼束數目由51條至102條不等
鋼束直徑15.7毫米，係由7條鍍鋅鋼絲結合而成

橋身 
旁跨以及橋塔附近嘅主跨，就地用模同埋臨時支承起。
其他主跨部份，由44嚿預製件組成。
每嚿組件重500公噸、長8.7米，係鋼筋混凝土結構。
鋼嘅部份响深圳蛇口整。
混凝土部份係响工地整。
完成咗嘅組件再躉船運到位，用起重機吊起，再駁埋。

事件 
2015年10月23號晚，汲水門大橋橋身俾一隻躉船撞到，要緊急封閉檢查，來往大嶼山、赤鱲角同市區嘅陸路交通癱咗。兩個鐘之後開返。

青嶼幹線-香港機場核心計劃
北大嶼山快速公路

青嶼幹線
香港行車天橋
香港鐵路橋
馬灣
大嶼山
斜拉橋
跨海大橋
世界紀錄